Home » News » KVBA prosesse en wat werkgewers moet weet
Die Kommissie vir Versoening, Bemiddeling en Arbitrasie (KVBA – beter bekend in Engels as die "CCMA"), is gestig as 'n onafhanklike, apolitiese geskilbeslegtingsliggaam ingevolge die Wet op Arbeidsverhoudinge (WAV). KVBA prosesse is daarop gemik om billike arbeidspraktyke te bevorder en arbeidsdispute in die werksplek op te los. 'n Werknemer kan 'n dispuut na die KVBA verwys op grond van ontslag, lone en werksomstandighede, onbillike arbeidspraktyke, werksplek veranderinge en diskriminasie. Meeste sake wat na die KVBA verwys word, hou verband met onbillike ontslag.
Wanneer kan die werknemer die KVBA nader?
In die geval van beweerde onbillike ontslag moet die geskil binne 30 dae ná die datum van ontslag by die KVBA ingedien word.
Indien 'n geskil handel oor onbillike arbeidspraktyk, moet die geskil binne 90 dae ná die onbillike gebeurtenis of binne 90 dae nadat die werknemer van die onbillike arbeidspraktyk bewus raak, ingedien word.
Indien die geskil met diskriminasie verband hou, moet die geskil binne ses maande by die KVBA ingedien word vir konsiliasie, en indien dit nie daar opgelos word nie, na die Arbeidshof verwys word.
KVBA prosesse: die drie basiese opsies
Konsiliasie: Dit is 'n informele proses waar 'n kommissaris aangestel word om binne 30 dae na die verwysing met die partye in 'n dispuut te vergader en maniere ondersoek om die dispuut deur onderlinge ooreenkoms te skik. Afsonderlike vergaderings tussen die kommissaris en elke party kan ook gehou word. As die saak geskik word sal 'n skikkingsooreenkoms onderteken word en die dispuut is afgehandel.
Arbitrasie: Dit is 'n verhoorproses waar die partye die geleentheid het om hulle saak te stel. Tydens die proses moet mondelingse getuienis aangebied word asook enige ander vorme van bewysmateriaal ter ondersteuning van welke party ookal se saak. Na afhandeling sal die kommissaris binne 14 dae 'n arbitrasiebevel uitreik. 'n Arbitrasiebevel is bindend en gelykstaande aan 'n hofuitspraak.
Konsiliasie/Arbitrasie ("Con/Arb"): Hierdie is 'n deurlopende proses waar konsiliasie en arbitrasie direk volg na mekaar op dieselfde dag. Indien konsiliasie (skikking) nie bereik word nie sal daar direk oorgegaan word na arbitrasie. Beide die werknemer en die werkgewer kan beswaar maak teen die deurlopende proses op dieselfde dag. Die deurlopende proses is egter verpligtend in aangeleenthede rakende:
ontslag om enige rede wat verband hou met 'n proeftydperk;
enige onbillike arbeidspraktyk met betrekking tot 'n proeftydperk;
die versuim van enige betaling met betrekking tot die nasionale minimum loon.
Wie kan 'n werkgewer verteenwoordig by die KVBA?
KVBA prosesse kan intimiderend wees en is dit 'n goeie idee om kundige advies te bekom. 'n Werkgewer kan deur enige werknemer/direkteur van die onderneming, of deur 'n ampsdraer/amptenaar van 'n geregistreerde werkgewersorganisasie (soos die LWO) verteenwoordig word. Die enigste tye wanneer 'n regspraktisyn, soos bv. 'n prokureur, tydens die verrigtinge toegelaat sal word, is wanneer:
Die kommissaris en al die ander partye daartoe instem.
Die kommissaris tot die gevolgtrekking kom dat dit onredelik is om van 'n party te verwag om die geskil sonder regsverteenwoordiging te hanteer.
Die LWO is as werkgewersorganisasie geregistreer by die Departement van Indiensneming en Arbeid en het outomaties die reg om LWO lede in forums soos die KVBA, Bedingingsrade en Arbeidshof te verteenwoordig.